Nafisa Mo‘minova Xanti-Mansiyskda uchinchi g‘alabasini qo‘lga kiritdi

Rossiyaning Xanti-Mansiysk shahrida shaxmat bo‘yicha xotin-qizlar o‘rtasida o‘tkazilayotgan FIDE Gran-Prisining to‘rtinchi bosqich musobaqasida yettinchi tur bahslari o‘tkazildi. Bu haqda O‘zbekiston Milliy Olimpiya qo‘mitasi matbuot xizmati xabar berdi.

Ushbu turda xalqaro grossmeyster Nafisa Mo‘minova mo‘g‘ilistonlik Batchimeg Tuvshintugsga qarshi qora donalarda bahs yuritib, turnirdagi uchinchi g‘alabasini qo‘lga kiritdi.
Shu tariqa Nafisa Mo‘minova jamg‘argan ochkolar soni 3,5 taga yetdi.
17-aprel kuni o‘tkaziladigan sakkizinchi turda hamyurtimiz gruziyalik Nana Dzagnidzega qarshi dona suradi. Nana Dzagnidze yettinchi turda Katerina Lagno (Ukraina) bilan durang natijani qayd etib, ochkolari sonini uchtaga yetkazdi.